दउमधारा के लिए बोतल्दा में पिकनिक मनाने लोगों की जुट रही भीड़
सक्ती | शीत ऋतु की छुट्टियां और साल 2015 की विदाई के मद्देनजर इन दिनों अंचल के प्रमुख पर्यटन स्थल दमउधारा व अटल राक गार्डन में बड़ी संख्या में लोग पिकनिक मनाने पहुंच रहे हैं। स्थिति यह है कि यहां वाहनों की इतनी कतार लग रही है कि सामान्य आवागमन में मुश्किलें भी खड़ी हो रही है। यहां सक्ती ही नहीं आसपास के पड़ोसी जिलों से भी लोग यहां पहुंचने लगे हैं। दमउधारा में खास आकर्षण का केंद्र पर्वत और जलप्रपात सहित प्राचीन मंदिर बने हुए हैं, यहां बड़ी संख्या में लोगों के पहुंचने के कारण स्थानीय लोगों का व्यवसाय भी फल-फूल रहा है। दो दिन बाद पुराने वर्ष की विदाई हो जाएगी और वर्ष 2016 का आगमन हो जाएगा, ऐसे में साल की विदाई और नए साल का जश्न मनाने भी लोगों की भारी भीड़ यहां पहुंचेगी। साल के आखिरी दिनों और नए साल के शुरूआती दिनों में यहां पर्यटकों की और ज्यादा भीड़ उमड़ने की संभावना थी और हुआ भी वही, जिस तादाद में लोग यहां पहुंच रहे हैं उससे स्थानीय दुकानदार भी खुश हैं। इसी तरह से अटल राक गार्डन बोतल्दा में चाय बेचकर ही लोग बड़ी रकम कमा रहे हैं। चाय-नाश्ते के छोटे-छोटे होटलों में भी लोगों की भीड़ नजर आती है। लोगों के भीड़ बढ़ने से यहां स्थानीय लोगों का व्यापार भी बढ़ा है और लोगों की रोजी-रोटी का सहारा भी बढ़ गया है। गौरतलब हो कि जिले के प्रमुख पर्यटन स्थल दमउधारा की रौनकता साल के आखिरी दिनों में बढ़ गई है। शीतकालीन छुट्टियां खत्म हो गई पर यहां लोगों की भीड़ में कोई कमी नहीं है। पिछले एक सप्ताह से यहां भारी भीड़ उमड़ रही है। रविवार को सैकड़ों चार पहिया वाहन दमउधारा पहुंचे।
hin_Deva hin_Deva